Steve en Janine se pienkvoet geboreSteve en Janine Hofmeyr (Foto: Facebook) Steve en sy vrou, Janine, se dogtertjie Romy-lee is gebore. “Maandagoggend. 08:11. Romy-lee. 2.9kg. Alles wel. Trane. Blydskap. Kleine Mej. Wêreld vir my,” het Hofmeyr op Twitter gesê. “Ek tjank sommer elke keer as ek haar sien. Baie hare. Soenbek. Lang bene ook nog,” het Hofmeyr verder laat hoor. Steve en Janine is in Januarie 2014 getroud. Hofmeyr het vroeër vanjaar gesê hulle het besluit om klein Romy-lee se geboorte en haar eerste foto’s privaat te hou. Die egpaar het sonarfoto’s van hul dogtertjie met aanhangers gedeel omdat hulle “duisende goeie wense” ontvang het en daar mense is “wat werklik omgee en haar wil sien”. “Ons prinsessie is ŉ diepe denker, het ŉ ‘vol’ lyfie met die mooiste bolwangetjies [en] lippies wat ons gaan op soen. En sexy beentjies (volgens haar pappa),” het Janine geskryf. “Sy is net die mooiste klein poppie en ons harte bars van liefde.” Hofmeyr het vyf ander kinders, Charissa (28), Armand (26), Devon (22), Sebastian (14) en Benjamin (12).